送畢之進狀元二首  其一
作者：周行己
朝代：宋

paragraphs: 春風不開花，吹雲翳白日。
天寒食不足，江頭拾芋栗。
我馬不敢驅，畏此霜霰密。
君行當奈何，開帆轉飄忽。
挽舟君且住，爲君一洗拂。
今日此良會，他時未可必。
我生鋤犁手，一飯願已畢。
官曹雖强汝，今汝心若失。
扁舟行亦歸，還我性曠逸。
騎牛不騎馬，鼓腹吞溟渤。
他年作霖雨，勿污我蓬蓽。